Na osnovu člana 15. stav (1) alineja 2. Zakona o principima lokalne samouprave u Federaciji Bosne i Hercegovine („Službene novine Federacije Bosne i Hercegovine“, broj: 49/06 i 51/09), člana 69. Statuta Općine Stari Grad Sarajevo – Prečišćeni tekst (“Službene novine Kantona Sarajevo”, broj: 20/13), Odluke o izvršavanju budžeta Općine Stari Grad Sarajevo za 2024. godinu („Službene novine Kantona Sarajevo“, broj: 5/24) i člana 5. stav (3) Pravilnika o ostvarivanju prava na jednokratnu novčanu pomoć lica u stanju socijalne potrebe („Službene novine Kantona Sarajevo“, broj: 14/24), sa dopunom, broj: 02-45-377/24 od 30.04.2024. godine, Općinski načelnik Općine Stari Grad Sarajevo objavljuje

**J A V N I P O Z I V**

**za dodjelu jednokratne novčane pomoći**

**za plaćanje troškova liječenja u Bosni i Hercegovini**

**I – PREDMET JAVNOG POZIVA**

Predmet Javnog poziva je prikupljanje prijava i dodjela jednokratne novčane pomoći za plaćanje troškova liječenja u Bosni i Hercegovini licima u stanju socijalne potrebe sa područja Općine Stari Grad Sarajevo. Pomoć će biti dodijeljena u skladu sa raspoloživim sredstvima u Budžetu Općine Stari Grad Sarajevo za 2024. godinu, shodno podnesenim prijavama.

**II – PRAVO NA DODJELU POMOĆI**

Pravo na dodjelu jednokratne novčane pomoći za plaćanje troškova liječenja u Bosni i Hercegovini mogu ostvariti lica koja imaju prebivalište na području Općine Stari Grad Sarajevo najmanje jednu godinu prije podnošenja zahtjeva.

Pored naprijed navedenih lica, pravo na pomoć može ostvariti i lice:

1. koje ima boravište na području Općine u trajanju najmanje jednu godinu prije podnošenja zahtjeva, a ima priznat status raseljenog lica;
2. koje ima prebivalište i boravište na području Općine kraće od jednu godinu dana, a stupilo je u bračnu zajednicu sa licem koje ima prebivalište ili boravište u trajanju dužem od jedne godine.

Lice u stanju socijalne potrebe može ostvariti jednokratnu novčanu pomoć za plaćanje troškova liječenja u Bosni i Hercegovini za sljedeće namjene:

1. za kupovinu lijekova potrebnih za postoperativni oporavak, a na osnovu terapije propisane od strane ljekara specijaliste i predračuna apoteke;
2. za lijekove koji se ne nalaze na esencijalnoj listi, koji su neophodni za liječenje, a na osnovu terapije propisane od strane ljekara i predračuna apoteke;
3. za sufinansiranje troškova banjskog liječenja na osnovu preporuke ljekara specijaliste i predračuna;
4. za kupovinu lijekova za oboljele od malignih bolesti, koji se ne nalaze na esencijalnoj listi, a na osnovu terapije propisane od strane ljekara specijaliste i predračuna apoteke;
5. za sufinansiranje troškova nabavke ortopedskog ili drugog medicinskog pomagala, koje je odobreno od Zavoda zdravstvenog osiguranja Kantona Sarajevo, a na osnovu predračuna troškova nabavke, kao i dokaza o novčanom iznosu koji sufinansira Zavod.

Novčanu pomoć za sufinansiranje troškova banjskog liječenja ne može ostvariti lice koje je ostvarilo pravo na banjsko liječenje putem nadležnog Ministarstva za boračka pitanja Kantona Sarajevo.

Lice u stanju socijalne potrebe, u toku jedne kalendarske godine, može ostvariti više novčanih pomoći za različite namjene, u ukupnom novčanom iznosu do 1.500,00 KM.

**III – USLOVI ZA DODJELU POMOĆI**

Pravo na dodjelu jednokratne novčane pomoći za plaćanje troškova liječenja u Bosni i Hercegovini mogu ostvariti:

1. lica koja imaju minimalnu penziju i nemaju prihoda po drugom osnovu,
2. pojedinci ili domaćinstva kojima najmanje tri mjeseca prije podnošenja zahtjeva po članu domaćinstva ostvareni mjesečni prihod ne prelazi iznos od 20% prosječne plaće ostvarene u Kantonu Sarajevo u prethodnoj godini.

**IV – POTREBNA DOKUMENTACIJA**

Prilikom prijave na ovaj Javni poziv potrebno je da svi podnosioci prijave prilože sljedeću dokumentaciju:

* čitko popunjen i potpisan propisani obrazac, koji je sastavni dio ovog Javnog poziva;
* ovjerena izjava o zajedničkom domaćinstvu (kućna lista);
* uvjerenje o kretanju za sve članove domaćinstva;
* uvjerenje Javne ustanove „Služba za zapošljavanje Kantona Sarajevo“ Sarajevo za članove domaćinstva koji se nalaze na evidenciji kao nezaposlene osobe;
* uvjerenje Porezne uprave Federacije Bosne i Hercegovine o visini prihoda u posljednja 3 (tri) mjeseca prije podnošenja prijave za sve punoljetne članove domaćinstva;
* uvjerenje Federalnog zavoda za penzijsko i invalidsko osiguranje o visini penzije u posljednja 3 (tri) mjeseca prije podnošenja prijave za članove domaćinstva koji ostvaruju pravo na penziju;
* uvjerenje Javne ustanove „Kantonalni centar za socijalni rad“ Sarajevo o ostvarenim pravima;
* dokaz o propisanoj terapiji od strane ljekara specijaliste i predračun apoteke za kupovinu lijekova potrebnih za postoperativni oporavak, za lijekove koji se ne nalaze na esencijalnoj listi, koji su neophodni za liječenje, te za kupovinu lijekova za oboljele od malignih bolesti, koji se ne nalaze na esencijalnoj listi,
* preporuka ljekara specijaliste i predračun za sufinansiranje troškova banjskog liječenja;
* odobrenje Zavoda zdravstvenog osiguranja Kantona Sarajevo, predračun troškova nabavke, te dokaz o novčanom iznosu koji sufinansira Zavod za ortopedsko ili drugo medicinsko pomagalo za sufinansiranje troškova nabavke istog;
* potvrda banke o otvorenom tekućem računu na ime podnosioca prijave.

**V – POSTUPAK PROVJERE I DODJELE POMOĆI**

V.1. Komisija za pregled prispjelih prijava po osnovu ovog Javnog poziva, imenovana od strane Općinskog načelnika Općine Stari Grad Sarajevo, će svaki mjesec u toku kalendarske godine razmatrati prispjele prijave po ovom Javnom pozivu.

V.2. Prijave uz koje ne bude dostavljena tražena dokumentacija iz koje je vidljivo da su ispunjeni uslovi iz ovog Javnog poziva, biće odbačene, te će Služba za boračko-invalidsku zaštitu i socijalna pitanja Općine Stari Grad Sarajevo o istom pismenim putem obavijestiti podnosioca prijave.

V.3. Komisija će izvršit uvid u dostavljenu dokumentaciju, provjeriti činjenice navedene u prijavi i dostavljenoj dokumentaciji po ovom Javnom pozivu, te u slučaju osnovanosti prijave podnositelja, dostaviti Općinskom načelniku prijedlog za donošenje Zaključka o dodjeli jednokratne novčane pomoći za plaćanje troškova liječenja u Bosni i Hercegovini.

V.4. Lica koja ostvare pravo na jednokratnu novčanu pomoć za plaćanje troškova liječenja u Bosni i Hercegovini, obavezna su do kraja kalendarske godine za koju su ostvarili pomoć, dostaviti original ili ovjerene kopije fiskalnih računa, uplatnica ili faktura.

**VI – POSTUPAK PODNOŠENJA PRIJAVA**

Prijave sa dokumentacijom traženom ovim Javnim pozivom podnose se direktno na protokol Općine Stari Grad Sarajevo (šalter za prijem podnesaka) ili preporučeno putem pošte na adresu:

**OPĆINA STARI GRAD SARAJEVO**

**Služba za boračko-invalidsku zaštitu i socijalna pitanja**

**Ulica Zelenih beretki broj 4 71000 Sarajevo**

sa naznakom**: „Prijava na Javni poziv za dodjelu jednokratne novčane pomoći**

**za plaćanje troškova liječenja u Bosni i Hercegovini za (navesti namjenu)“**

Na poleđini koverte obavezno se navodi: ime i prezime podnosioca prijave, adresa prebivališta i kontakt telefon.

**Javni poziv ostaje otvoren do kraja tekuće kalendarske godine, odnosno do 31.12.2024. godine.**

**Nepotpune prijave neće se uzeti u razmatranje.**

Sve dodatne informacije vezane za Javni poziv mogu se dobiti svakim radnim danom, pozivom na brojeve telefona 033/282-397 ili direktno u prostorijama Službe za boračko-invalidsku zaštitu i socijalna pitanja (objekat „A“ administrativnog sjedišta Općine Stari Grad Sarajevo, III sprat, kancelarije broj 301).

**OPĆINSKI NAČELNIK**

**Irfan Čengić**

Broj: 08-31-4083/24

Sarajevo, 10.05.2024. godine